# Yasmina Benslimane

Yasmina Benslimane (Rabat, c. 1994) és una activista pels drets humans i feminista marroquina.

## Formació

Es va començar a educar al Marroc, a través del sistema francès. Va graduar-se en Ciències Polítiques a la Universitat de San Luis de Madrid el 2017 i més tard va estudiar un màster en Dret Internacional i Resolució de Disputes a la Universitat per la Pau. El 2022, estudiava un segon màster, aquest en Estudis de Protecció dels Refugiats i la Migració Forçada a la School of Advanced Study, pertanyent a la Universitat de Londres.

## Carrera
### Politics4Her

Advoca pels drets de les dones, la igualtat de gènere, l'autonomia de la dona i la interseccionalitat. També s'involucra en altres àmbits, com la política, les relacions internacionals, la migració i els drets humans. La combinació d'aquests concerniments va portar-la a crear el blog Politics4Her l'any 2017, mitjançant el qual pretén impulsar la participació política de les dones, sobretot les jóvens. Així mateix, les encoratja a prendre un rol actiu en la societat civil, en la política institucional o en posicions de lideratge. L'equip al darrere del blog està compost de voluntaris d'arreu del món i el 2023 va seleccionar una vintena d'ambaixadors que seran formats en térmens de lideratge.
Politics4Her col·labora amb agències de les Nacions Unides, organitzacions internacionals i moviments de base per a assistir refugiats, migrants, sol·licitants d'asil, nenes i dones jóvens d'àrees rurals, nenes i dones indígenes, membres del col·lectiu LGBTQIA+ i nenes i dones discapacitades. Fins a mitjan 2023, ja havia ajudat més de 20.000 persones.
El setembre del 2023, en haver-hi un gran terratrèmol a Marràqueix-Safi, ella i l'equip de Politics4Her van publicar un manifest en què demanaven que es tinguessin en compte les especificitats de cada sexe durant el rescat. En el cas de les dones, eren la pobresa periòdica i el matrimoni forçat. El mateix mes, van llançar Skills4Her, un projecte que vol proveir les dones jóvens de competència digital per a créixer professionalment, desenvolupar-se com a líders i dur a terme activisme a internet.

### Altres

Forma part d'altres organitzacions sense ànim de lucre en tant que mentora, consellera i membre del consell d'administració. En totes, ajuda les dones jóvens a desenvolupar habilitats de lideratge. Entre d'altres, és membre de Women Deliver, una entitat que promou la igualtat de gènere, i de l'Associació de les Nacions Unides dels Estats Units d'Amèrica. Té una àmplia experiència en organitzacions de drets humans, com ara ONU Dones, UNICEF, el Programa de les Nacions Unides per al Desenvolupament, l'Organització Internacional per a les Migracions i l'Alt Comissariat de les Nacions Unides per als Refugiats. També ha pertangut a la Migration Youth and Children Platform i el United Nations Major Group for Children and Youth. A banda, té un programa de coaching i ha fet conferències sobre qüestions socials a universitats, programes de ràdio i ONGs.

## Ideologia política

És una feminista interseccional, panafricanista i proelecció que està en contra de la pobresa menstrual i a favor de la sostenibilitat.

## Reconeixements

El 2022, la Universitat de San Luis va distingir-la entre els exalumnes com la líder emergent. El 2023, va ser inclosa en la llista de dones més influents de l'any de la BBC i en la llista 30 Under 30 de Forbes a escala porto-riquenya. A més, és considerada una constructora de pau per ONU Dones.

## Vida personal

Va néixer a Rabat i va ser criada al Marroc per una mare soltera. Els seus avis eren polítics. En total, ha viscut a set països, d'entre els quals Costa Rica, Puerto Rico (concretament, a San Juan) i Dubai. Al llarg dels anys, ha entrat en contacte amb diferents cultures, amb la qual cosa ha hagut d'afrontar situacions com racisme, xenofòbia, islamofòbia i tokenisme. S'identifica com una ciutadana del món.

## Referències

* 1 2 3 4 Gortz, Katie. «SLU-Madrid's Human Rights Activist» (en anglès). Universitat de San Luis, 08-09-2021. [Consulta: 14 gener 2024].
* 1 2 3 Voss, Isaiah. «Eighth Annual Distinguished Alumni Awards Ceremony Celebrates Career Successes» (en anglès). Universitat de San Luis, 2022. [Consulta: 14 gener 2024].
* 1 2 3 Labtar, Salma. «Interview avec Yasmina Benslimane : La voix de la jeunesse marocaine pour les droits des femmes et la question de la migration» (en francès). L'ODJ Maroc, 31-03-2023. [Consulta: 6 gener 2024].
* 1 2 3 4 5 6 «BBC 100 Femmes 2023 : Qui figure sur la liste cette année ?» (en francès). BBC, 21-11-2023. [Consulta: 6 gener 2024].
* 1 2 Benslimane, Yasmina. «The UN’s high-level social justice events are exclusive and hypocritical» (en anglès). OpenDemocracy, 09-06-2022. [Consulta: 6 gener 2024].
* 1 2 3 4 Florian, Amanda. «30 Under 30 Local 2023: Puerto Rico» (en anglès). Forbes, 09-08-2023. [Consulta: 6 gener 2024].
* 1 2 «Yasmina Benslimane: Breaking stereotypes, inspiring women» (en anglès). Equal Everywhere, 22-02-2021. [Consulta: 6 gener 2024].
* ↑ «International Dialogue on Migration 2023 – Leveraging Human Mobility in Support of the Sustainable Development Goals» (en anglès). Organització Internacional per a les Migracions, 2023. [Consulta: 14 gener 2024].
* 1 2 «Morocco: Yasmina Benslimane, a young activist who promotes women’s active participation in politics :: AWE - En» (en anglès). Africa Women Experts, gener 2021. [Consulta: 14 gener 2024].
* ↑ Offidani, Beatrice. «"Pour Meriem". In Marocco si lotta per una legge sull’aborto, riparte la protesta pro-choice (di B. Offidani)» (en italià). The Huffington Post, 03-10-2022. [Consulta: 14 gener 2024].
* ↑ Zouiten, Sara. «Appeal for Providing Menstrual Products to Earthquake-Affected Women in Morocco» (en anglès). Morocco World News, 14-09-2023. [Consulta: 14 gener 2024].
* ↑ Florian, Amanda. «30 Under 30 Local 2023: Puerto Rico» (en anglès). Forbes, 09-08-2023. [Consulta: 6 gener 2024].
* ↑ Laarabi, Nawfal. «Moulay El Hassan, the Prince of Hope» (en francès). Le1.ma, 09-05-2023. [Consulta: 14 gener 2024].
* ↑ «Yasmina Benslimane, Morocco and Puerto Rico» (en anglès). Girls' Globe, 21-07-2023. [Consulta: 6 gener 2024].